## Referat af mødet i handicaprådet den 24. oktober 2022

Deltagere: Handicaprådet

Afbud fra: Helle Mølgaard og Christian Baller

1. **Dagsorden og velkommen**

Finn bød velkommen til deltagerne.

1. **Kort briefing om budget 2023, udviklingsplan i MSB og involvering af handicaprådet**

Finn orienterede kort om, at aftalen med Anders Winnerskjold er, at der bliver gennemført et lille møde med Anders Winnerskjold inden udløbet af fristen for høringssvar på spareforslagene.

Anders Kirkedal briefede i overordnede træk om processen for spareforslagene. De er sammenfattet i nedenstående:

|  |  |
| --- | --- |
| 26. oktober | Byrådet orienteres om spareforslag |
| 27. oktober | Spareforslag præsenteres i FMU og de enkelte HMU’er (formiddag), fremsendes til byrådets medlemmer, offentliggøres på hjemmesiden og sendes i offentlig høring (eftermiddag). |
| 24. november | Frist for fremsendelse af høringssvar.  |
| 5. december | Partiernes forhandlingsgrupper (forligspartierne) mødes og drøfter evt. tilpasninger af spareforslag. De enkelte afdelinger er ansvarlige udførsel af evt. ønsker om tilpasninger. |
| 12. december | Indstilling om spareforslagene behandles i Magistraten. |
| 14. december | Indstilling om spareforslagene behandles på det ordinære byrådsmøde. Endelig vedtagelse, hvis der ikke begæres udvalgsbehandling. |
| 11. januar | Spareforslagene behandles om nødvendigt i økonomiudvalget – mulighed for foretræde. |
| 18. januar | Endelig vedtagelse på det ordinære byrådsmøde. |

Mødet med rådmanden for Social og Beskæftigelse er blevet aftalt til mandag den 8. november kl. 8.30 – 9.15. Formen for mødet er et virtuelt møde.

1. **Høring om udbygning og modernisering af sociale tilbud**

Natascha briefede kort indledningsvis om oplægget til udbygning og modernisering af sociale tilbud.

Der var følgende bemærkninger til sagen:

* Hvordan finansieres det?
* Der gøres opmærksom på, at nogle af borgerne er utrygge, når de midlertidigt bliver flyttet.

Svar fra Natascha: Finansieringen sker ved en lille stigning i beboernes husleje.

1. **Temaer til møde med Rådmanden for Teknik og Miljø**

Der var følgende input til temaer/ drøftelser med rådmanden:

* Hvad med hængepartierne og det, der er blevet lovet ift. tidligere – altså før tilgængelighedsstrategien?
* Hvad vil rådmanden med tilgængelighed?
* I relation den nuværende økonomiske situation og budget 2023, bliver tilgængelighedsstrategien holdt som planlagt?
* Kan vi gøre noget i små bidder, således at vi spiller konstruktivt sammen med rådmanden?

Det blev aftalt, at hvis der også dukker noget nye op, så har vi stadig mulighed for at tage det med, da mødet med rådmanden først kan blive i det nye år.

1. **Specialsport v/ Heidi Øhlers og Louise Dixen**

Louise og Heidi holdt et oplæg om specialsport for handicaprådet, med udgangspunkt i medsendte powerpoint, der er udgivet i PDF-format.

Handicaprådet fik udleveret en rapport om specialsport Aarhus – og alle blev opfordret til at kontakte Specialsport, hvis de havde nogle uddybende spørgsmål, f.eks. om etablering af nye tilbud.

1. **Danmarkskortet 2021**

**Finn indledte med at byde Bitten Rainey (MSB) velkommen og nævnte, at Rådet har haft materialet om Danmarkskortet i høring, og der var ikke bemærkninger hertil. Alligevel er det så vigtigt et emne, at der her er mulighed for at drøfte temaet og få svar på nogle spørgsmål osv.**

**Efter et lille oplæg om Danmarkskortet og situationen for Aarhus i 2021, var der følgende bemærkninger fra Handicaprådet:**

* **Godt at der er fremgang i Aarhus.**
* **Der er stadig et stykke vej, inden det bliver super godt – for det er stadig personers retssikkerhed, vi taler om.**
* **Der må ligge nogle mørketal. Får folk den hjælp, de har ret til?**
* **Er der en sagsbehandler, der siger, at nu skal jeg hjælpe dig?**
* **Hvordan klarer man en person med kognitive handicap – når man vil klage?**
* **Kan man bruge værge i en anden form?**

**Det blev aftalt, at rådet løbende vil kunne vende tilbage i relation til arbejdet med Danmarkskortet og Bitten takkede mange gange for de gode input til det fremadrettede arbejde.**

1. **Tilgængelighed til valget til Folketinget den 1. november 2022**

Der blev takket for materialet og der var ros til chatfunktionen, der var etableret ifm. afviklingen af Folketingsvalget.

1. **Orienteringer**

Der blev kort orienteret om processen for handicapprisen for 2022. Tid og sted er: Fredag den 2. december kl. 14.30 – 15.30 på Stiften Lounge. Borgmesteren uddeler priserne.

Bemærkninger fra handicaprådet:

* Overvej om der skal være mere end én pris, når nu kommunen ikke har uddelt i to år.
* Overvej at tage de tidligere indstillede kandidater med, hvis vi stadig har dem.
* Overvej at finde et andet sted for uddeling. Stiften Lounge er kedelig.

Når de sidste spørgsmål er afklaret, vil DH Aarhus hjælpe med at få formidlet invitationen til relevante parter.

Sekretariatet orienterede kort om sagen om flere jobs til mennesker med handicap – og der blev henvist til bilaget i sagen.

Handicaprådet nævnte følgende til orienteringen:

* Vi kan som kommune stadig godt gøre noget mere i forhold til klausuler og kommunen som arbejdsgiver ift. mennesker med handicap.
* Det er håbet, at det der bliver skrevet og sagt om peers / levede livserfaringer, med inspiration fra Ukraine-task-forcen i Jobcentret også bliver gennemført i relation til denne sag.
* Hvorfor er de oprindelige forslag, som er nævnt i sagen til øget beskæftigelsesindsats taget af bordet (budgetaftalen for 2023?).
* Brug gerne tillidsrepræsentanterne som indgang/ døråbnere til at få flere mennesker med handicap i jobs – på de enkelte arbejdspladser.

Det blev aftalt, at sekretariatet undersøger hvor de enkelte, oprindelige forslag til øget beskæftigelsesindsats er – på nuværende tidspunkt – og at der givet svar tilbage til handicaprådet.

1. **Henvendelser til Handicaprådet**

Udvalget for Teknik og Miljø har inviteret Handicaprådet til en dialog om bl.a. tryghed og tilgængelighed på et udvalgsmøde mandag den 14/11, kl. 15 – 16.

Eventuelt yderligere input til mødet gives til Trine Buus Karlsen. Interesserede bedes tilkendegive til Trine om, de deltager i mødet. Mødet foregår på rådhuset. Trine Buus inviterer formandskabet til en nærmere drøftelse af, hvordan mødet tilrettelægges.

1. **Eventuelt**

Peter erindrede på, at der på et tidligere møde var stillet spørgsmål til, de forventede, planlagte strømafbrydelser og hvad disse kan have af konsekvenser for hjemmeboende svært handicappede i forhold til hjælpemidler der er afhængige af strømforsyning. Det kan være borgere der er omfattet af en BPA-ordning.

Sekretariatet vil undersøge dette og forsøge at give et fyldestgørende svar på det kommende møde eller.

1. **Evaluering af dagens møde**

Der var en tilkendegivelse om, at det havde været svært at koncentrere sig i løbet af mødet som hørehæmmet. Ellers rigtig godt møde.